ಸರ್ಕಾರದ 100 ಕಂಪ್ಯೂಟರ್‌ ಮೇಲೆ ಬೆಂಗಳೂರಿನ ಐಟಿ ಕಂಪನಿಯಿಂದ ಸೈಬರ್‌ ದಾಳಿ

ನವೆದಹಲಿ: ಕೇಂದ್ರ ಸರ್ಕಾರ 100 ಕಂಪ್ಯೂಟರ್‌ಗಳು ಮಾಲ್ವೇರ್‌ಗೆ ತುತ್ತಾಗಿದ್ದ ವಿಷಯ ತಡವಾಗಿ ಬೆಳಕಿಗೆ ಬಂದಿದೆ. ವಿಶೇಷ ಏನೆಂದರೆ ಬೆಂಗಳೂರು ಮೂಲದ ಐಟಿ ಕಂಪನಿಯಿಂದ ಈ ಮಾಲ್ವೇರ್‌ಗಳು ಬಂದಿರುವುದು ಪ್ರಾಥಮಿಕ ತನಿಖೆಯಿಂದ ದೃಢಪಟ್ಟಿದೆ.

ಎಲೆಕ್ಟ್ರಾನಿಕ್ಸ್‌ ಮತ್ತು ಮಾಹಿತಿ ತಂತ್ರಜ್ಞಾನ ಸಚಿವಾಲಯದ ಅಡಿಯಲ್ಲಿ ಬರುವ ನ್ಯಾಷನಲ್‌ ಇನ್ಫಾರ್ಮೆಟಿಕ್ಸ್‌ ಸೆಂಟರ್‌(ಎನ್‌ಐಸಿ) 100 ಕಂಪ್ಯೂಟರ್‌ಗಳ ಮೇಳೆ ಮಾಲ್ವೇರ್‌ ದಾಳಿ ನಡೆದಿತ್ತು.

ಸೆಪ್ಟೆಂಬರ್‌ ಮೊದಲ ವಾರದಲ್ಲಿ ಎನ್‌ಐಸಿಯ ಉದ್ಯೋಗಿಯೊಬ್ಬರು ಮೇಲ್‌ ಸ್ವೀಕರಿಸಿದ್ದರು. ಇಮೇಲ್‌ ತೆರೆದಾಗ ಈ ಸಿಸ್ಟಂನಲ್ಲಿ ಸ್ಟೋರ್‌ ಆಗಿದ್ದ ಡೇಟಾಗಳು ಡಿಲೀಟ್‌ ಆಗಿದೆ.

ಈ ವಿಚಾರ ಗಮನಕ್ಕೆ ಬಂದ ಕೂಡಲೇ ಎನ್‌ಐಸಿ ಮತ್ತು ಸಚಿವಾಲಯದ 100ಕ್ಕೂ ಹೆಚ್ಚು ಕಂಪ್ಯೂಟರ್‌ಗಳು ಮಾಲ್ವೇರ್‌ಗೆ ತುತ್ತಾಗಿರುವ ವಿಚಾರ ಗೊತ್ತಾಗಿದೆ.

ದೆಹಲಿ ಪೊಲೀಸರು ಪ್ರಕರಣ ದಾಖಲಿಸಿ ತನಿಖೆಗೆ ಇಳಿದಾಗ ಈ ಸೈಬರ್‌ ಕ್ರೈಂ ಬೆಂಗಳೂರಿನ ಐಟಿ ಕಂಪನಿಯಿಂದ ನಡೆದಿದೆ ಎನ್ನುವುದು ಗೊತ್ತಾಗಿದೆ. ಪ್ರಾಕ್ಸಿ ಸರ್ವರ್‌ ಮೂಲಕ ಮೇಲ್‌ ಕಳುಹಿಸಿ ಈ ಕೃತ್ಯ ಎಸಗಲಾಗಿದೆ.

ಪ್ರಧಾನಮಂತ್ರಿ, ಭದ್ರತೆ ಸೇರಿದಂತೆ ಸರ್ಕಾರದ ಇಲಾಖೆಯ ಸೂಕ್ಷ್ಮ ಡೇಟಾಗಳು ಎನ್‌ಐಸಿ ಸಂಗ್ರಹದಲ್ಲಿರುತ್ತದೆ. ರಾಜಕೀಯ ವ್ಯಕ್ತಿಗಳು, ಮಿಲಿಟರಿ ನಾಯಕರು, ಪತ್ರಕರ್ತರು ಸೇರಿದಂತೆ ಹಲವರ ಮೇಲೆ ಚೀನಾ ಬೇಹುಗಾರಿಕೆ ಮಾಡುತ್ತಿದೆ ಎಂಬ ವರದಿಯ ಬೆನ್ನಲ್ಲೇ ಈ ಸೈಬರ್‌ ದಾಳಿ ವಿಚಾರ ಪ್ರಕಟವಾಗಿದೆ.